***У складу са одредбама чл. 11. и 12. Закона о удружењима („Сл. гласник РС”, бр.51/09, 99/2011, 44/2018- др. закон), на оснивачкој скупштини одржаној дана 22.03.2021 у Сланцима, Београд, усвојен је***

**СТАТУТ**

**УДРУЖЕЊА " РАДОСТ НА ДАР "**

Област остваривања циљева:

**Члан 1.**

Удружење Радост на дар (у даљем тексту: Удружење) је добровољно, хуманитарно, невладино и непрофитно удружење, основано на неодређено време ради остваривања циљева у области пружања помоћи болесној деци и одраслим појединцима, деци са инвалидитетом и деци без родитељског старања.

Циљеви удружења:

**Члан 2.**

Циљеви удружења су:

* Прикупљање и пружање помоћи болесној деци, деци са инвалидитетом и деци без родитељског старања;
* Организовање хуманитарних акција, концерата, турнира, изложби, скупљање донација путем хуманитарних бројева телефона, као и организовање свих других пригодних активности у циљу помагања и прикупљања помоћи;
* Активна сарадња са установама и институцијама чија је делатност лечење, брига и збрињавање болесне деце, деце са посебним потребама и деце без родитељског старања;
* Активна сарадња са државним органима и институцијама ,верским заједницама и дијаспором;
* Сарадња са другим хуманитарним организацијама, не владиним сектором, приватним и јавним фондацијама као и са државним и приватним фирмама и компанијама;
* Организовање трибина, предавања, саветовања, семинара, радионица са циљем промовисања хуманитарног деловања и пружања сваке врсте помоћи;
* Сарадња са школама, Универзитетима и стручним Удружењима и другим сродним организацијама у земљи и иностранству које имају интерес да се баве едукацијом и ширењем свести о посебним потребама болесне деце ,деце са инвалидитетом и деце без родитељског старања;
* Организовање донаторских скупова, едукативних и културних приредби ради прикупљања средстава за реализацију хуманитарних пројеката, самостално или у сарадњи са другим хуманитарним организацијама;
* Објављивање књига, брошура, видео записа, документацијске галерије и других публикација у циљу едукације и ширења свести о потребама деце са инвалидитетом, болесне деце и деце без родитељског старања;
* Популаризација волонтерског рада и хуманитарног активизма у заједници;
* Промовисање и пропагирање принципа хуманости као и потребе да се увек и без резервно помаже свима којима је помоћ потребна;
* Успостављање и развој локалне ,међуградске и међународне сарадње и размене знања искустава и добре праксе са другим Удружењима и ангажованим појединцима;
* Остваривање свих осталих циљева који могу да допринесу развоју или промоцији питања од значаја за удружење Радост на дар за пружање помоћи деци.

**Члан 3.**

Ради остваривања својих циљева Удружење нарочито:

* Организује манифестације и догађаје у циљу прикупљања хуманитарне помоћи.
* Предузима све адекватне мере и активности за остваривање друштвено одговорних циљева и циљева Удружења , кроз активан рад органа Удружења и чланова Удружења;
* Информише јавност и чланове о активностима Удружења, по потреби путем штампаних публикација, медија, интернет презентације и на друге примерене начине;
* Сарађује у свим облицима са чиниоцима од друштвеног значаја у Србији и иностранству, као и сарадња са заинтересованим привредним, ванпривредним субјектима и државним органима који су у позицији да помогну остварење циљева Удружења;
* Бави се хуматинарним радом са децом са посебним потребама (хендикепираном децом, расељеном децом и децом без родитељског старања) и унапређивањем њиховог васпитно образовног статуса;
* Промовише хуманитарни рад кроз истицање потреба , способности и права особа са посебним потребама;
* Окупља научне и стручне раднике за рад на научним, стручним и истраживачким пројектима из домена рада са децом и лицима у стању потребе;
* Удружење предузима све друге видове активности који су у складу са циљевима и принципима рада за пружање помоћи деци.

Назив и седиште

**Члан 4.**

Назив Удружења је: Радост на дар.

Удружење има седиште у Сланцима, Београд, улица Саве Ковачевића бр. 18.

Удружење своју делатност остварује на територији Републике Србије.

Услови и начин учлањивања и престанка чланства:

**Члан 5.**

Члан Удружења може бити свако лице које прихвата циљеве Удружења и Статут и поднесе пријаву за учлањење Управном одбору Удружења.

Малолетно лице са навршених 14 година живота може се учланити у удружење уз прилагање оверене изјаве његовог законског заступника о давању сагласности.

За лице млађе од 14 година из става 1. овог члана пријаву подноси његов законски заступник.

**Члан 6.**

Одлуку о пријему у чланство доноси Скупштина и о томе без одлагања обавештава подносиоца пријаве.

Члан може иступити из чланства давањем писане изјаве о иступању. За иступање малолетног члана није потребна сагласност законског заступника.

Чланство у Удружењу може престати због дуже неактивности члана, непоштовања одредаба овог статута или нарушавања угледа Удружења.

Одлуку о престанку чланства доноси Скупштина, на образложени предлог Управног одбора.

Члану се мора омогућити да се изјасни о разлозима због којих је поднет предлог за доношење одлуке о престанку његовог чланства у Удружењу.

Права обавезе и одговорност чланства

**Члан 7.**

Члан Удружења има право да:

1) равноправно са другим члановима учествује у остваривању циљева Удружења;

2) непосредно учествује у одлучивању на Скупштини, као и преко органа Удружења;

3) бира и буде биран у органе Удружења;

4) буде благовремено и потпуно информисан о раду и активностима Удружења.

Члан је дужан да:

1) активно доприноси остваривању циљева Удружења;

2) учествује у складу са интересовањем, у активностима Удружења;

3) плаћа чланарину;

4) обавља друге послове које му повери Управни одбор.

Унутрашња организација

**Члан 8.**

Органи Удружења су Скупштина, Управни одбор и Надзорни одбор. Функцију застуника врши Председник Управног одбора, а у његовом одсуству заменик Председника Управног одбора

**Члан 9.**

Скупштину Удружења чине сви његови чланови.

Скупштина се редовно састаје једном годишње. Ванредна седница Скупштине може се заказати на образложени предлог Управног одбора, као и на иницијативу најмање једне трећине чланова скупштине. Иницијатива се подноси Управном одбору у писаном облику и у њој се морају навести питања чије се разматрање предлаже.

Седницу скупштине сазива председник Управног одбора, писаним обавештењем о месту и времену одржавања скупштине и предлогу дневног реда. Седницом председава лице које буде јавним гласањем изабрано на почетку седнице.

**Скупштина:**

1) доноси план и програм рада;

2) усваја Статут, као и измене и допуне Статута;

3) усваја друге опште акте Удружења;

4) бира и разрешава чланове Управног одбора;

5) разматра и усваја, најмање једном годишње, извештај Управног одбора;

6) разматра и усваја финансијски план и извештај;

7) одлучује о статусним променама и престанку рада удружења;

8) одлучује о удруживању у савезе и друге асоцијације у земљи и иностранству.

Скупштина пуноправно одлучује ако је присутна најмање једна половина чланова.

Скупштина одлучује већином гласова присутних чланова.

За одлуку о изменама и допунама Статута, статусним променама и престанку рада Удружења неопходна је двотрећинска већина гласова присутних чланова.

**Члан 10.**

Управни одбор је извршни орган Удружења, који се стара о спровођењу циљева удружења који су утврђени овим Статутом.

Управни одбор има 3 члана, које бира и опозива Скупштина.

Мандат чланова Управног одбора траје 3 године и могу се поново бирати на исту функцију.

Управни одбор из реда својих чланова бира председника и заменика председника.

**Члан 11.**

Председник Управног одбора заступа Удружење у правном промету и има права и дужности финансијског налогодавца.

Заменик председника је овлашћен да, у одсуству председника управног одбора, заступа Удружење и потписује сва финансијска и новчана документа у име Удружења.

**Члан 12.**

Управни одбор:

1) руководи радом Удружења између две седнице Скупштине и доноси одлуке ради остваривања циљева Удружења;

2) организује редовно обављање делатности Удружења;

3) поверава посебне послове појединим члановима;

4) доноси финансијске одлуке;

5) одлучује о покретању поступка за измене и допуне Статута, сопственом иницијативом или на предлог најмање пет чланова Удружења и припрема предлог измена и допуна, који подноси Скупштини на усвајање;

6) одлучује о покретању поступка за накнаду штете у случајевима из члана 25. став 2. Закона о удружењима, и по потреби, одређује посебног заступника удружења за тај поступак;

7) одлучује о другим питањима за која нису, законом или овим статутом, овлашћени други органи Удружења.

Управни одбор пуноважно одлучује ако је присутно најмање једна половина чланова, а одлуке доноси већином гласова свих чланова.

**Члан 13.**

Надзорни одбор контролише финансијско пословање Удружења и о уоченим неправилностима, без одлагања, обавештава Управни одбор.

Надзорни одбор има два члана које бира Скупштина. Мандат чланова надзорног одбора траје четири године и могу бити поново бирани.

Надзорни одбор подноси извештај на свакој седници Скупштине.

Остваривање јавности рада

**Члан 14.**

Рад Удружења је јаван.

Управни одбор се стара о редовном обавештавању чланства и јавности о раду и активностима Удружења, непосредно или путем интерних публикација, односно путем саопштења за јавност, или на други примерени начин.

Годишњи обрачуни и извештаји о активности удружења подносе се члановима на седници скупштине удружења.

**Члан 15.**

Ради остварења својих циљева Удружење успоставља контакте и сарађује са другим удружењима и организацијама у земљи и иностранству.

с

Начин стицања средстава за остваривање циљева и располагање средствима.

**Члан 16.**

Удружење прибавља средства од чланарине, организовања хуманитарних догађаја, добровољних прилога, донација и поклона, финансијских субвенција и на други законом дозвољен начин.

**Члан 17.**

Удружење не обавља привредну делатност.

Престанак рада удружења

**Члан 18.**

Удружење престаје са радом одлуком Скупштине, када престану услови за остваривање циљева Удружења, као и у другим случајевима предвиђеним законом.

Поступање са имовином удружења у случају престанка удружења

**Члан 19.**

У случају престанка рада, имовина Удружења пренеће се на домаће недобитно правно лице које је основано ради остваривања истих или сличних циљева, односно Скупштина ће одлуком о престанку одредити коме се имовина преноси у складу са Законом.

Изглед и садржина печата

**Члан 20.**

Удружење има печат правоугаоног облика на којем је у горњој половини исписано: **Радост** а на доњој: **на дар** Сланци.



**Члан 21.**

На сва питања која нису регулисана овим статутом непосредно ће се примењивати одредбе Закона о удружењима.

**Члан 22.**

Овај статут ступа на снагу дана од даном његовог усвајања на оснивачкој скупштини Удружења.

Председавајући оснивачке скупштине Удружења:

Стеван Кењић

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(име и потпис)